b"\n_START_ARTICLE_\nSant Crist\xc3\xb2fol de la Granada\n_START_SECTION_\nArquitectura\n_START_PARAGRAPH_\nT\xc3\xa9 tres naus, transsepte i cap\xc3\xa7alera quadrada. L'interior presenta voltes de creueria i arcs torals, al transsepte, c\xc3\xbapula de base el\xc2\xb7l\xc3\xadptica assentada sobre petxines. Les voltes es decoren amb elements de tem\xc3\xa0tica floral i figurativa, realitzats en guix. A la fa\xc3\xa7ana s'obre una portada allindada, amb fris i timp\xc3\xa0 truncat on se situa una forn\xc3\xadcula que cont\xc3\xa9 una imatge de factura moderna. El treballs decoratius \xc3\xa9s molt refinat i a la llinda apareix la data del 1676. L'horitzontalitat del cos de fa\xc3\xa7ana es veu trencada per l'elevaci\xc3\xb3 del campanar, octogonal._NEWLINE_A les voltes de la nau i del cimbori hi ha uns relleus de guix de tem\xc3\xa0tica figurativa i ornamental: en el cercle central hi ha representacions de temes religiosos (imatges de sants, etc.), envoltats per decoracions de palmes, p\xc3\xa0mpols i ra\xc3\xafms, volutes, fulles de llorer o granades formant sanefes en expansi\xc3\xb3 radial (que en alguns casos cobreixen totalment les voltes i en altres nom\xc3\xa9s parcialment). Al cimbori hi ha dues figures d'\xc3\xa0ngels aguantant una cust\xc3\xb2dia dins el cercle central, del que surten raigs com els del sol. El fris d'acabament t\xc3\xa9 tr\xc3\xadglifs i m\xc3\xa8topes."